Aardbewings in Turkye, Sirië eis duisende(Foto: Adem ALTAN/AFP) Die dodetal het tot meer as 4 300 gestyg ná die kragtige aardbewings in Turkye en Sirië. Die Wêreldgesondheidsorganisasie (WGO) vrees dat die dodetal tot meer as 20 000 kan styg. Die eerste aardbewing van 7,8 het vroeg Maandagoggend getref. Dit is gevolg deur verskeie naskokke en nog ŉ kragtige aardbewing van 7,7 later die middag. Meer as 5 000 geboue is platgevee in die twee lande, waaronder honderde woonstelblokke waar mense nog geslaap het toe die eerste aardbewing getref het. Die aanvanklike aardbewing was so kragtig dat dit tot by Groenland gevoel is. Tientalle lande, van Oekraïne tot Nieu-Seeland, het hulp aangebied hoewel reën en temperature onder vriespunt die reaksie vertraag het. Die grootste verwoesting het naby die aardbewing se episentrum tussen Kahramanmaras en Gaziantep plaasgevind. Die aardbewing het om 04:17 plaaslike tyd op ŉ diepte van ongeveer 17,9 km plaasgevind met ŉ naskok van 6,7 wat sowat 15 minute later gevolg het. Meer as 14 000 mense is in Turkye beseer, terwyl minstens 3 400 mense in Sirië beseer is. Amptenare het gesê drie groot lughawens is erg beskadig en kan nie gebruik word nie, wat die aflewering van noodsaaklike hulp bemoeilik. ŉ Wintersneeustorm het groot paaie in die gebied in ys en sneeu bedek. Die noorde van Sirië waar die aardbewing die ergste getref het, is reeds vernietig deur ŉ jare lange oorlog. Die VSA, die Europese Unie en Rusland het hul medelye betuig en hulp aangebied. Pres. Joe Biden het sy Turkse eweknie, Recep Tayyip Erdogan, belowe dat die VSA “enige en alle” hulp sal stuur wat nodig is om te help herstel van die verwoestende aardbewings. Die Oekraïense president, Volodymyr Zelensky, het ook aangebied om “die nodige bystand” aan Turkye te verleen. Turkye is in een van die wêreld se aktiefste aardbewingsones geleë. ŉ Vorige aardbewing van 7,8 in 1939 het die lewens van 33 000 mense geëis. Die Turkse streek Duzce is in 1999 deur ŉ aardbewing van 7,4 getref en meer as 17 000 mense is dood. ŉ Aardbewing van 6,8 het Elazig in Januarie 2020 getref en meer as 40 mense is dood. In Oktober 2020 is meer as 114 mense dood en meer as 1 000 beseer nadat ŉ aardbewing van 7 Turkye se Egeïese kus getref het.